Pa wat baba doodslaan was ‘liefdevol’ sê familieEugene Plaatjies in die hof. Foto: ANA Eugene Plaatjies (25) is in April skuldig bevind aan moord, kindermishandeling en aanranding met die doel om ernstig te beseer. Sy dogter, Anthonique, was drie maande oud toe sy in Junie 2014 in die Rooikruis Kinderhospitaal dood is, ŉ dag nadat sy opgeneem is. Gedurende die verhoor het ŉ forensiese patoloog, wat die nadoodse ondersoek gedoen het, getuig Anthonique het verskeie kneusplekke en frakture opgedoen, saam met ernstige kopbeserings en snywonde aan haar kop, terwyl haar lewer ook geskeur het, haar ribbes gebreek en haar long gekneus is. Die babadogtertjie het nuwe en ou beserings gehad en sy is “chronies mishandel”. Louise Alkaster (30), Anthonique se ma, het aan die begin van die verhoor skuld erken op ŉ aanklag van kinderverwaarlosing en is ŉ opgeskorte vonnis van vyf jaar opgelê. Alkaster het gedurende die verhoor gesê sy is ook deur Plaatjies mishandel. Charlene Demas, ŉ maatskaplike werker van die departement van maatskaplike ontwikkeling, het Woensdag as deel van die voorvonnisverrigtinge getuig. Sy het aan die hof gesê sy het onderhoude met Plaatjies, Alkaster en van hul familielede gevoer. Sy het gesê Alkaster het Plaatjies as ŉ liefdevolle en stil persoon beskryf, maar erken hy het haar begin mishandel nog voordat sy swanger geraak het met Anthonique. “[Alkaster] was verlief op die beskuldigde en daarom het sy nooit ŉ klag teen hom ingedien of ŉ beskermingsbevel teen hom gekry nie,” het Demas gesê. “Sy was ook bang hy sou net vir ŉ kort tyd aangehou en dan weer vrygelaat word en die konflik tussen hulle sou dan net erger wees.” Volgens Demas het Alkaster se pa Plaatjies as aggressief, besitlik en jaloers beskryf en hy het nie Plaatjies se verhouding met sy dogter goedgekeur nie. Hy het gesê hoewel Plaatjies nooit sy dogter in sy teenwoordigheid aangerand het nie, was daar tekens dat sy aangerand word, soos merke aan haar gesig. Alkaster se pa het ook aan Demas vertel Plaatjies het hom in sy gesig gespoeg toe hy hom gekonfronteer het omdat hy Anthonique hard op haar bors geslaan het toe sy gehuil het. Plaatjies se familie het egter beweer hy is ŉ teruggetrokke persoon wat altyd bereid is om ander te help. “Die beskuldigde se familie het gesê hulle kan steeds nie glo wat gebeur het en dat die baba dood is nie,” het Demas gesê. Sy het bygevoeg hoewel Plaatjies respekvol was tydens haar onderhoude met hom, het hy nie verantwoordelikheid geneem vir wat hy gedoen het nie en toon hy steeds geen berou nie. “ŉ Pa is veronderstel om sy kind te beskerm. Elke ouer het ŉ verantwoordelikheid om toe te sien dat hul kind nie verwaarloos of mishandel word nie. Elke persoon het ook ŉ reg op lewe en die beskuldigde het dit van sy eie kind weggeneem.” Lees alle vorige berigte oor Eugene Plaatjies op Maroela Media.